Document ID: 32008D0324

DEĊIŻJONI TAL-KUMMISSJONI
tal-25 ta’ Marzu 2008
li tistabbilixxi grupp ta’ esperti “Il-Pjattaforma dwar iż-Żamma ta’ Data Elettronika għall-Investigazzjoni, l-Iskoperta u l-Prosekuzzjoni ta’ Reati Serji”
(2008/324/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1)
Id-Direttiva 2006/24/KE tal-Parlament Ewropew u tal-Kunsill tal-15 ta’ Marzu 2006 dwar iż-żamma ta’ data ġenerata jew proċessata b’konnessjoni mal-provvista ta’ servizzi pubblikament disponibbli ta’ komunikazzjoni elettronika jew ta’ netwerks ta’ komunikazzjoni pubblika (1) (“id-Direttiva dwar iż-Żamma ta’ Data”) għandha l-għan li tarmonizza d-dispożizzjonijiet ta’ l-Istati Membri dwar l-obbligi tal-fornituri ta’ servizzi pubblikament disponibbli ta’ komunikazzjoni elettronika jew ta’ netwerks ta’ komunikazzjoni pubblika fir-rigward taż-żamma ta’ ċertà data li tiġi ġenereata jew proċessata minnhom sabiex jiġi żgurat li tali data tkun disponibbli għall-iskopijiet ta’ l-investigazzjoni, l-iskoperta u l-prosekuzzjoni ta’ reati serji.
(2)
Il-preambolu tad-Direttiva dwar iż-Żamma ta’ Data jinnota li t-teknoloġiji relatati mal-komunikazzjonijiet elettroniċi qegħdin jinbidlu b’mod rapidu u li r-rekwiżiti leġittimi ta’ l-awtoritajiet kompetenti jistgħu jevolvu. Sabiex jinkisbu pariri u jitħeġġeġ l-iskambju ta’ l-aħjar prattika fil-kwistjonijiet kollha relatati maż-żamma ta’ data personali, il-Kummissjoni bi ħsiebha tistabbilixxi grupp magħmul mill-awtoritajiet ta’ l-infurzar tal-liġi ta’ l-Istati “Membri”, l-assoċjazzjonijiet ta’ l-industrija tal-komunikazzjonijiet elettroniċi, ir-rappreżentanti tal-Parlament Ewropew u l-awtoritajiet dwar il-protezzjoni tad-data inkluż il-Kontrollur Ewropew għall-Protezzjoni tad-Data.
(3)
L-Artikolu 14 tad-Direttiva dwar iż-Żamma ta’ Data jistabbilixxi li sa mhux aktar tard mill-15 ta’ Settembru 2010, il-Kummissjoni għandha tressaq lill-Parlament Ewropew u lill-Kunsill evalwazzjoni ta’ l-applikazzjoni tad-Direttiva u l-impatt tagħha fuq l-operaturi ekonomiċi u l-konsumaturi, fid-dawl ta’ żviluppi ulterjuri fit-teknoloġija tal-komunikazzjonijiet elettroniċi u l-istatistika mogħtija mill-Kummissjoni dwar iż-żamma ta’ data. L-evalwazzjoni għandha tgħin sabiex tittieħed deċiżjoni dwar jekk humiex meħtieġa emendi għad-Direttiva dwar iż-Żamma ta’ Data, partikolarment fir-rigward tal-lista ta’ data fl-Artikolu 5 u l-perjodi taż-żamma previsti fl-Artikolu 6 tad-Direttiva.
(4)
Fl-10 ta’ Frar 2006 l-Kunsill u l-Kummissjoni ħarġu Dikjarazzjoni Konġunta b’rabta ma’ l-evalwazzjoni tad-Direttiva dwar iż-Żamma ta’ Data. Din stqarret li l-Kummissjoni ser tistieden lill-partijiet interessati relevanti kollha għal laqgħat regolari ta’ eżami sabiex tiġi skambjata informazzjoni dwar l-iżviluppi teknoloġiċi, l-ispejjeż u l-effikċja ta’ l-applikazzjoni tad-Direttiva. Id-Dikjarazzjoni Konġunta tgħid li matul dan il-proċess l-Istati Membru ser jiġu mistiedna jgħarrfu lis-sħab dwar l-esperjenza tagħhom fir-rigward ta’ l-implimentazzjoni tad-Direttiva u biex jiskambjaw l-aħjar prattika. Barra minn hekk id-Dikjrazzjoni Konġunta tgħid li fuq il-bażi ta’ dawn id-diskussjonijiet “il-Kummissjoni ser tikkunsidra tressaq kwalunkwe proposta meħtieġa, inkluż fir-rigward ta’ kull diffikultà li setgħet tfaċċat għall-Istati Membri b’rabta ma’ l-implimentazzjoni teknika u prattika tad-Direttiva, partikolarment l-applikazzjoni tagħha għad-data mill-e-mail permezz ta’ l-Internet u mit-telefonija permezz ta’ l-Internet.”
(5)
Għar-raġunijiet indikati hawn fuq huwa meħtieġ li jiġi stabbilit grupp ta’ esperti fil-qasam taż-żamma tad-data magħmul mill-partijiet interessati msemmija fil-Premessa 14 tad-Direttiva dwar iż-Żamma ta’ data.
(6)
Il-ħidma tal-grupp ta’ esperti ser tkun ta’ grupp konsultattiv. Il-grupp ta’ esperti ser jiffaċilita l-iskambju ta’ l-aħjar prattika u jikkontribwixxi għall-valutazzjoni tal-Kummissjoni ta’ l-ispejjeż u l-effikaċja tad-Direttiva kif ukoll għall-iżvilupp tat-teknoloġiji relevanti li jistgħu jħallu impatt fuq id-Direttiva.
(7)
Il-membri tal-grupp ta’ esperti ser jintgħażlu mill-gruppi ta’ partijiet interessati msemmija fil-Premessa 14 tad-Direttiva 2006/24/KE.
(8)
Il-grupp għandu jkun magħmul minn mhux aktar minn 25 membru li jirrapreżentaw bilanċ xieraq tal-gruppi ta’ partijiet interessati msemmija qabel.
(9)
Il-Grupp ta’ Esperti għandu jkollu l-possibbiltà li jistabbilixxi sottokumitati sabiex jiffaċilita u jħaffef ix-xogħol tiegħu billi jiffoka fuq kwistjoni speċifika. It-termini ta’ referenza ta’ sottokumitati bħal dawn għandhom ikunu maqbula mill-Grupp ta’ Esperti kollu kemm hu u għandhom ikunu definiti b’mod ċar.
(10)
Għandha ssir dispożizzjoni għal r-regoli dwar l-iżvelar ta’ l-informazzjoni mill-membri tal-Grupp ta’ Esperti, bla ħsara għar-regoli tal-Kummissjoni dwar is-sigurtà stabbiliti fl-Anness għad-Deċiżjoni tal-Kummissjoni 2001/844/KE, ECSC, Euratom (2).
(11)
Id-data personali kollha relatata mal-membri tal-grupp għandha tiġi pproċessata b’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ l-individwu fir-rigward ta’ l-ipproċessar ta’ data personali mill-istituzzjonijiet u l-korpi tal-Komunità u dwar il-moviment ħieles ta’ tali data (3).
(12)
Iż-żmien fil-kariga tal-Membri għandu jkun ta’ ħames snin, u jista’ jiġġedded.
(13)
Huwa xieraq li jiġi stabbilit perjodu għall-applikazzjoni ta’ din id-deċiżjoni. Malli jasal il-waqt, il-Kummissjoni għandha tikkunsidra r-rakkomandabbiltà ta’ estensjoni.
IDDEĊIDIET KIF ĠEJ:
Artikolu 1
Il-grupp ta’ esperti “Il-Pjattaforma dwar iż-Żamma ta’ Data Elettronika għall-Investigazzjoni, l-Iskoperta u l-Prosekuzzjoni ta’ Reati Serji”
Il-“Pjattaforma dwar iż-Żamma ta’ Data Elettronika għall-Investigazzjoni, l-Iskoperta u l-Prosekuzzjoni ta’ Reati Serji”, grupp ta’ esperti fi kwistjonijiet marbuta maż-żamma ta’ data personali għal skopijiet ta’ infurzar tal-liġi fis-settur tal-komunikazzjonijiet elettroniċi, minn hawn ‘il quddiem imsejjaħ “il-grupp ta’ esperti”, huwa b’dan imwaqqaf.
Artikolu 2
Konsultazzjoni u Kompiti
1. Il-Kummissjoni tista’ tikkonsulta l-grupp dwar kwalunkwe kwistjoni marbuta maż-żamma ta’ data elettronika relevanti għall-investigazzjoni, l-iskoperta u l-prosekuzzjoni ta’ reati serji. Kwalunkwe membru tal-grupp ta’ esperti jista’ jiġbed l-attenzjoni tal-Kummissjoni li jkun xieraq li tikkonsulta l-grupp dwar kwistjoni speċifika. Il-Kummissjoni tista’ ssejjaħ laqgħat regolari tal-grupp ta’ esperti u se tistabbilixxi aġenda dettaljata minn qabel msejsa fuq kwistjoniet li jaqgħu fl-ambitu ta’ dan l-Artikolu.
2. Il-kompiti tal-grupp għandhom ikunu:
(a)
li jipprovdi forum għal djalogu u l-iskambju ta’ esperjenza u l-aħjar prattika fost l-esperti li jintgħażlu mill-entitajiet msemmija fl-Artikolu 3 ta’ din id-Direttiva u partikolarment bejn l-awtoritajiet kompetenti ta’ l-Istati Membri u r-rappreżentanti tas-settur tal-komunikazzjonijiet elettroniċi dwar kwistjonijiet relatati maż-żamma ta’ data personali minn fornituri ta’ servizzi pubblikament disponibbli ta’ komunikazzjoni elettronika jew ta’ netwerks ta’ komunikazzjoni pubblika sabiex jiġu żgurat li d-data tkun disponibbli għall-investigazzjoni, l-iskoperta jew il-prosekuzzjoni ta’ reati serji;
(b)
li jinkoraġġixxi u jiffaċilita orjentazzjoni komuni dwar l-applikazzjoni tad-Direttiva;
(ċ)
li jiskambja informazzjoni dwar l-iżviluppi teknoloġiċi relevanti, l-ispejjeż u l-effikaċja ta’ l-applikazzjoni tad-Direttiva;
(d)
li jgħin lill-Kummissjoni fl-identifikazzjoni u d-deskrizzjoni tad-diffikultajiet li jkunu tfaċċaw għall-Istati Membri b’rabta ma’ l-implimentazzjoni teknika u prattika tad-Direttiva partikolarment l-applikazzjoni tagħha għad-data mill-e-mail permezz ta’ l-Internet u mit-telefonija permezz ta’ l-Internet.
(e)
li jgħin lill-Kummissjoni fl-evalwazzjoni ta’ l-applikazzjoni tad-Direttiva dwar iż-Żamma ta’ Data u l-impatt tagħha fuq l-operaturi ekonomiċi u l-konsumaturi.
Artikolu 3
Għamla - Ħatra
1. Il-grupp ta’ esperti għandu jkun magħmul minn mhux aktar minn 25 membru li jintgħażlu:
(a)
mill-awtoritajiet ta’ l-infurzar tal-liġi ta’ l-Istati Membri (sa 10 membri);
(b)
mill-Membri tal-Parlament Ewropew (sa 2 membri);
(ċ)
mill-Assoċjazzjonijiet ta’ l-industrija tal-komunikazzjonijiet elettroniċi (sa 8 membri);
(d)
mir-Rappreżentanti ta’ l-Awtorititajiet dwar il-Protezzjoni tad-Data (sa 4 membri);
(e)
Il-Kontrollur Ewropew għall-Protezzjoni tad-Data (membru wieħed)
2. Il-membri msemmija fil-punti (a) u (b) tal-paragrafu 1 għandhom jintgħażlu u jinħatru mid-Direttorat Ġenerali għall-Ġustizzja, il-Libertà u s-Sigurtà fuq il-proposta ta’ l-Istati Membri mitluba u tal-Parlament Ewropew rispettivament. Dawn il-membri se jinħatru f’kapaċità personali u jistgħu jinnominaw espert li jirrapreżentahom fil-laqgħat tal-grupp ta’ esperti. Il-membri msemmija fil-punti (ċ), (d) u (e) tal-paragrafu 1 għandhom jinħatru mid-Direttorat Ġenerali għall-Ġustizzja, il-Libertà u s-Sigurtà fuq il-bażi ta’ stedina minn dan ta’ l-aħħar sabiex isiru membri tal-grupp ta’ esperti. L-assoċjazzjonijiet jew l-entitajiet relevanti msemmija fil-punti (ċ), (d) u (e) tal-pragrafu 1 ser ikunu intitolati jaħtru esperti li jirrapreżentawhom f’laqgħat tal-grupp ta’ esperti.
3. Il-membri tal-grupp ta’ esperti maħtura fil-kapaċità personali tagħhom għandhom jibqgħu f’din il-kariga sakemm jiġu ssostitwiti jew sa tmiem il-perjodu fil-kariga tagħhom. Il-perjodu fil-kariga għandu jkun ta’ ħames snin bil-possibbiltà li jiġġedded.
4. Il-membri tal-grupp ta’ esperti maħtura fil-kapaċità personali tagħhom li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-grupp, li jippreżentaw ir-riżenja tagħhom jew li ma jirrispettawx il-kundizzjonijiet stabbiliti fl-Artikolu 287 tat-Trattat jistgħu jiġu ssostitwiti għall-kumplament tal-perjodu tal-mandat tagħhom.
5. Il-membri tal-grupp ta’ esperti maħtura fil-kapaċità personali tagħhom għandhom jiffirmaw dikjarazzjoni kull sena fejn jistqarru li huma jaġixxu fl-interess pubbliku kif ukoll dikjarazzjoni li tikkonferma n-nuqqas jew l-eżistenza ta’ kull interess li jista’ jaffettwa l-indipendenza tagħhom.
6. L-ismijiet tal-membri maħtura fil-kapaċità personali tagħhom għandhom ikunu ppubblikati fuq is-sit ta’ l-Internet tad-Direttorat Ġenerali għall-Ġustizzja, il-Libertà u s-Sigurtà tal-Kummissjoni, fis-Serje Ċ tal-Ġurnal Uffiċjali ta’ l-Unjoni Ewropea u fir-Reġistru ta’ Gruppi ta’ Esperti tal-Kummissjoni. L-ismijiet tal-membri għandhom jinġabru, jiġu pproċessati u ppubblikati skond ir-Regolament (KE) Nru 45/2001.
Artikolu 4
Il-ħidma
1. Il-Kummissjoni jkollha l-presidenza tal-grupp ta’ esperti.
2. Bi ftehim mal-Kummissjoni, jistgħu jitwaqqfu sottogruppi biex jeżaminaw kwistjonijiet speċifiċi skond it-termini ta’ referenza stabbiliti mill-grupp. Dawn il-gruppi għandhom jiġu xolti hekk kif jintemm il-mandat tagħhom.
3. Ir-rappreżentant tal-Kummissjoni jista’ jistaqsi lill-esperti jew lill-osservaturi b’kompetenza speċifika dwar suġġett fuq l-aġenda biex jipparteċipa fid-deliberazzjonijiet tal-grupp jew tas-sottogrupp jekk dan ikun utli u/jew meħtieġ.
4. L-informazzjoni miksuba mill-parteċipazzjoni fid-deliberazzjonjiet tal-grupp jew is-sottogrupp ma tistax tinkixef, jekk, fil-fehma tal-Kummissjoni, dik l-informazzjoni għandha x’taqsam ma’ kwistjonijiet kunfidenzjali.
5. Il-grupp u s-sottokumitati tiegħu għandhom normalment jiltaqgħu fil-bini tal-Kummissjoni skond il-proċeduri u l-iskeda stabbilita minnha. Il-Kummissjoni għandha tipprovdi s-servizzi ta’ segretarjat. Uffiċjali oħrajn tal-Kummissjoni li għandhom interess fil-proċeduri jistgħu jattendu l-laqgħat tal-grupp u s-sottogruppi tiegħu.
6. Il-grupp għandu jadotta r-regoli ta’ proċedura tiegħu abbażi tar-regoli ta’ proċedura standard adottati mill-Kummissjoni.
7. Il-Kummissjoni tista’ tippubblika kull sommarju, konklużjoni, jew parti minn konklużjoni jew dokument ta’ ħidma tal-grupp fl-ilsien oriġinali tad-dokument ikkonċernat.
Artiklu 5
Esperti Addizzjonali
1. Il-Kummissjoni tista’ tistieden esperti jew osservaturi minn barra l-grupp li jkollhom kompetenza speċifika f’suġġett fuq l-aġenda biex jieħdu sehem fil-ħidma tal-grupp.
2. Il-Kummissjoni tista’ tistieden rappreżentanti uffiċjali ta’ l-Istati Membri, tal-pajjiżi kandidati jew ta’ pajjiżi terzi u ta’ l-organizzazzjoniet internazzjonali, intergovernattivi u mhux governattivi biex jieħdu sehem fil-laqgħat tiegħu.
Artikolu 6
Spejjeż tal-laqgħat
1. L-ispejjeż tal-vjaġġ u, fejn ikun xieraq, tas-sussistenza għall-membri, l-esperti u l-osservaturi fl-ambitu ta’ l-attivitajiet tal-grupp għandhom jiġu rimborżati mill-Kummissjoni b’konformità mar-regoli tal-Kummissjoni dwar il-kumpens ta’ esperti esterni.
2. Il-membri, l-esperti u l-osservaturi mhumiex ser jitħallsu għas-servizzi li jagħtu.
3. L-ispejjeż tal-laqgħat jintraddu lura fil-limiti tal-baġit annwali allokat għall-grupp mis-servizzi kompetenti tal-Kummissjoni.
Artikolu 7
Applikabbiltà
Id-deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea. Għandha tibqa’ tapplika sal-31 ta’ Diċembru 2012. Il-Kummissjoni tista’ tiddeċiedi dwar il-possibbiltà ta’ estensjoni qabel dik id-data.
Magħmula fi Brussell, 25 ta’ Marzu 2008.

Labels: 12
11